OBRAZLOŽITVENI MEMORANDUM

1. OZADJE PREDLOGA

Zagotavljanje, da je pravni red EU vedno posodobljen in primeren za uporabo, je prednostna naloga Komisije. Že v Medinstitucionalnem sporazumu z dne 16. decembra 2003 o boljši pripravi zakonodaje[1] so se Evropski parlament, Svet in Komisija dogovorili, da bi bilo treba obseg prava Evropske unije zmanjšati z razveljavitvijo aktov, ki se ne uporabljajo več. Take akte bi bilo treba odstraniti iz pravnega reda Evropske unije, da se izboljša preglednost in vsem državljanom vseh držav članic zagotovi višja stopnja gotovosti.

To je v skladu s politiko Komisije o ustreznosti predpisov. V sporočilu iz junija 2014 z naslovom „Program ustreznosti in uspešnosti predpisov (REFIT): Stanje in obeti“[2] je Komisija navedla, da pregleduje ustreznost pravnega reda Unije na področju policijskega sodelovanja in pravosodnega sodelovanja v kazenskih zadevah, da bi opredelila akte, ki bi se lahko razveljavili na podlagi izteka prehodnega obdobja, določenega v Pogodbah.

Komisija je zaključila oceno pravnih aktov s področja svobode, varnosti in pravice, vključno s pravnim redom nekdanjega tretjega stebra. Številni akti, ki so bili sprejeti v zadnjih desetletjih, so postali brezpredmetni. Niso več relevantni zaradi svoje začasne narave ali ker so njihovo vsebino povzeli poznejši akti. Komisija zaradi pravne varnosti predlaga, da Evropski parlament in Svet prekličeta ukrepe iz tega predloga.

I. S Skupnim ukrepom Sveta 96/610/PNZ[3] je bil sestavljen seznam posebnih pristojnosti, spretnosti in strokovnega znanja na področju boja proti terorizmu, da bi bilo navedeno lažje in hitreje na voljo agencijam v vseh državah članicah in ker bi se s tem okrepila sposobnost držav članic na področju boja proti terorizmu. Ta skupni ukrep je postal zastarel, ko je bil Europol na podlagi Sklepa Sveta 2009/371/PNZ[4] pooblaščen, da podpre in krepi dejavnosti pristojnih organov držav članic ter njihovo medsebojno sodelovanje pri preprečevanju in zatiranju terorizma, in ko je bil na podlagi Sklepa Sveta 2008/615/PNZ[5] (t.i. sklep k Prümski pogodbi) uveden nov okvir za čezmejno sodelovanje na področju boja proti terorizmu.

II. Skupni ukrep Sveta 96/699/JHA[6] o izmenjavi informacij o kemičnem profiliranju drog za omogočanje boja proti nedovoljenemu prometu s prepovedanimi drogami. Ta skupni ukrep je postal zastarel z začetkom veljavnosti Sklepa Sveta 2009/371/PNZ[7] o ustanovitvi Europola, katerega del je nekdanja enota za droge, in Konvencije o medsebojni pravni pomoči v kazenskih zadevah med državami članicami Evropske unije[8], ki omogoča širše sodelovanje med državami članicami pri politiki na področju drog.

III. Cilj Skupnega ukrepa Sveta 96/747/PNZ[9] je bilo tesnejše sodelovanje med organi pregona držav članic z zagotovitvijo pomoči za sodelovanje pri boju proti kriminalu po vsej EU. Ta skupni ukrep je postal zastarel, ko je bil Europol na podlagi Sklepa Sveta 2009/371/PNZ[10] pooblaščen, da razvije strokovno znanje pristojnih organov v državah članicah o preiskovalnih postopkih in jim svetuje pri preiskavah. Poleg tega so vodje nacionalnih enot Europola v državah članicah dne 16. februarja 2012 sprejeli odločitev, da prenehajo uporabljati seznam, določen s Skupnim ukrepom 96/747/PNZ, ko je Europol razvil platformo za strokovnjake.

IV. Skupni ukrep Sveta 96/750/PNZ[11] se je nanašal na približevanje zakonodaj in postopkov v boju proti odvisnosti od prepovedanih drog ter prometu s prepovedanimi drogami. Ta skupni ukrep je postal zastarel z začetkom veljavnosti Konvencije o medsebojni pravni pomoči v kazenskih zadevah med državami članicami Evropske unije[12], ki omogoča širše sodelovanje med državami članicami tudi pri politiki na področju drog, in Okvirnega sklepa Sveta 2004/757/PNZ[13] o minimalnih določbah o kaznivih dejanjih in kaznih na področju nedovoljenega prometa s prepovedanimi drogami, ki določa strožja pravila o opredelitvah in sankcijah za nekatera kazniva dejanja v okviru politike na področju drog.

V. Skupni ukrep Sveta 97/339/PNZ[14] je omogočil sodelovanje in predpisano izmenjavo informacij med državami članicami glede množičnih prireditev, da bi se vzdrževal javni red in mir ter preprečila kazniva dejanja. Ta skupni ukrep je postal zastarel, ko je bil s Sklepom Sveta 2008/615/PNZ[15] (t.i. sklep k Prümski pogodbi) uveden nov okvir za sodelovanje pri ohranjanju javnega reda in varnosti v povezavi z množičnimi prireditvami ter izmenjavo informacij. Poleg tega so bile s sklepoma Sveta 2002/348/PNZ[16] in 2007/412/PNZ[17] vzpostavljene nacionalne nogometne informacijske točke za usklajevanje in poenostavitev mednarodnega policijskega sodelovanja ter izmenjave informacij v zvezi z nogometnimi tekmami mednarodnega značaja.

VI. Namen Skupnega ukrepa Sveta 97/372/PNZ[18] je bilo povečanje izmenjave informacij in obveščevalnih podatkov med carinskimi organi in drugimi organi kazenskega pregona, zlasti na področju prepovedanih drog. Ta skupni ukrep je postal zastarel z začetkom veljavnosti Neapeljske konvencije[19], ki določa podrobnejša pravila o medsebojni pomoči in sodelovanju med državami članicami za preprečevanje in odkrivanje kršitev nacionalnih carinskih predpisov ter pregon in kaznovanje kršitev carinskih predpisov Skupnosti in nacionalnih carinskih predpisov. Poleg tega se je na podlagi Sklepa Sveta 2009/917/PNZ[20] povečala učinkovitost postopkov sodelovanja in nadzornih postopkov carinskih organov z vzpostavitvijo carinskega informacijskega sistema (CIS) z namenom preprečevanja, preiskovanja in preganjanja kršitev carinske ali kmetijske zakonodaje Skupnosti. Poleg tega so bile Europolu na podlagi Sklepa Sveta 2009/371/PNZ zaupane naloge, katerih namen je podpora sodelovanju med carinskimi organi.

VII. Skupni ukrep Sveta 98/427/PNZ[21] o primernih postopkih pri vzajemni pravni pomoči v kazenskih zadevah je postal zastarel z začetkom veljavnosti Konvencije o medsebojni pravni pomoči v kazenskih zadevah med državami članicami Evropske unije[22], ki omogoča širše sodelovanje med državami članicami v kazenskih zadevah.

VIII. Akt Sveta z dne 3. decembra 1998 o sprejetju kadrovskih predpisov za zaposlene v Europolu[23] se je uporabljal za osebje Europola pred začetkom veljavnosti Sklepa Sveta 2009/371/PNZ. Ker bodo veljavne pogodbe o zaposlitvi kmalu prenehale veljati, bodo ti kadrovski predpisi postali zastareli. Prehodne določbe, določene v sedanjem predlogu, zagotavljajo, da bo te pogodbe o zaposlitvi še naprej, in sicer do izteka njihove veljavnosti, urejal ta akt.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Dialog o opredelitvi pravnih ukrepov na podlagi pravnega reda nekdanjega tretjega stebra, ki je postal zastarel, je potekal leta 2014 med Komisijo, predstavniki držav članic in sekretariatom Sveta v okviru Skupine prijateljev predsedstva, ki je začela delovati z namenom preučitve vseh vprašanj, povezanih s koncem petletnega prehodnega obdobja iz člena 10 Protokola št. 36 k Pogodbama.

3. PRAVNI ELEMENTI PREDLOGA

Povzetek predlaganih ukrepov Predlog razveljavlja vrsto zakonodajnih ukrepov v okviru pravnega red nekdanjega tretjega stebra, ki so bili označeni kot zastareli.

Pravna podlaga Pravna podlaga za razveljavitev Skupnega ukrepa Sveta 96/610/PNZ je člen 87(2)(c) Pogodbe o delovanju Evropske unije. Pravna podlaga za razveljavitev Skupnega ukrepa Sveta 96/699/JHA je člen 87(2) Pogodbe o delovanju Evropske unije. Pravna podlaga za razveljavitev Skupnega ukrepa Sveta 96/747/PNZ je člen 88(2)(a) Pogodbe o delovanju Evropske unije. Pravna podlaga za razveljavitev Skupnega ukrepa Sveta 96/750/PNZ sta člen 83(1) in člen 87(2) Pogodbe o delovanju Evropske unije. Pravna podlaga za razveljavitev Skupnega ukrepa Sveta 97/339/PNZ je člen 87(2) Pogodbe o delovanju Evropske unije. Pravna podlaga za razveljavitev Skupnega ukrepa 97/372/PNZ je člen 87(2) Pogodbe o delovanju Evropske unije. Pravna podlaga za razveljavitev Skupnega ukrepa Sveta 98/427/PNZ je člen 82(1) Pogodbe o delovanju Evropske unije. Pravna podlaga za razveljavitev Akta Sveta z dne 3. decembra 1998 o sprejetju kadrovskih predpisov za zaposlene v Europolu je člen 88(2) Pogodbe o delovanju Evropske unije. Načeli subsidiarnosti in sorazmernosti Ukrepi, na katere se nanaša ta predlog, so zastareli, ker so njihovo vsebino povzeli poznejši akti ali ker zaradi svoje začasne narave niso več relevantni. Zato je razveljavitev navedenih ukrepov v skladu z načeloma subsidiarnosti in sorazmernosti. Zakonodajalec Unije mora v ta namen sprejeti potrebne ukrepe.

Izbira instrumentov

Predlagani instrument: uredba Evropskega parlamenta in Sveta.

V skladu s členom 88(2) Pogodbe o delovanju Evropske unije Evropski parlament in Svet z uredbami določita strukturo, delovanje, področje ukrepanja in naloge Europola. Zato je uredba oblika akta, ki je izrecno predpisana v tej določbi primarne zakonodaje.

4. PRORAČUNSKE POSLEDICE

Predlog nima proračunskih posledic.

2014/0339 (COD)

Predlog

UREDBA EVROPSKEGA PARLAMENTA IN SVETA

o razveljavitvi nekaterih aktov s področja policijskega in pravosodnega sodelovanja v kazenskih zadevah

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti členov 82(1) in 83(1), člena 87(2) in člena (88)2 Pogodbe,

ob upoštevanju predloga Evropske komisije[24],

po predložitvi osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1) Izboljšanje preglednosti prava Unije je bistveni del strategije institucij Unije za boljšo pripravo zakonodaje, ki jo izvajajo. V tem okviru je primerno iz veljavne zakonodaje odstraniti tiste akte, ki niso več potrebni.

(2) Številni akti s področja policijskega in pravosodnega sodelovanja v kazenskih zadevah so zaradi svoje začasne narave ali ker so njihovo vsebino povzeli poznejši akti zastareli, čeprav niso bili razveljavljeni.

(3) S Skupnim ukrepom Sveta 96/610/PNZ[25] je bil sestavljen seznam posebnih pristojnosti, spretnosti in strokovnega znanja na področju boja proti terorizmu, da bi bilo navedeno lažje in hitreje na voljo agencijam v vseh državah članicah. Ta skupni ukrep je postal zastarel, ko je bil Europol na podlagi Sklepa Sveta 2009/371/PNZ[26] pooblaščen, da podpre in krepi dejavnosti pristojnih organov držav članic ter njihovo medsebojno sodelovanje pri preprečevanju in zatiranju terorizma, in ko je bil na podlagi Sklepa Sveta 2008/615/PNZ[27] uveden nov okvir za čezmejno sodelovanje na področju boja proti terorizmu.

(4) S Skupnim ukrepom Sveta 96/699/JHA[28] je bila Europolova enota za droge določena kot organ, ki se mu pošiljajo podatki držav članic v zvezi s kemičnim profiliranjem drog. Ta skupni ukrep je postal zastarel z začetkom veljavnosti Sklepa Sveta 2009/371/PNZ[29] in Konvencije o medsebojni pravni pomoči v kazenskih zadevah med državami članicami[30] .

(5) Cilj Skupnega ukrepa Sveta 96/747/PNZ[31] je bilo tesnejše sodelovanje med organi pregona držav članic s sestavo seznama posebnih pristojnosti, spretnosti in strokovnega znanja. Ta skupni ukrep je postal zastarel z začetkom veljavnosti Sklepa Sveta 2009/371/PNZ, na podlagi katerega je bil Europol pooblaščen, da razvije strokovno znanje pristojnih organov v državah članicah o preiskovalnih postopkih in jim svetuje pri preiskavah.

(6) Namen Skupnega ukrepa Sveta 96/750/PNZ[32] je bil okrepiti sodelovanje ustreznih organov držav članic v boju proti odvisnosti od prepovedanih drog ter pozvati države članice, naj približajo svoje zakonodaje in tako zagotovijo njihovo medsebojno združljivost, kolikor je to potrebno za preprečevanje in boj proti prometu s prepovedanimi drogami v Uniji. Ta skupni ukrep je postal zastarel z začetkom veljavnosti Konvencije o medsebojni pravni pomoči v kazenskih zadevah med državami članicami Evropske unije in Okvirnega sklepa Sveta 2004/757/PNZ[33].

(7) Skupni ukrep Sveta 97/339/PNZ[34] je omogočil sodelovanje in predpisano izmenjavo informacij med državami članicami glede množičnih prireditev, ki se jih udeleži veliko število ljudi iz več kot ene države članice, da bi se vzdrževal javni red in mir, zaščitili ljudje in njihova lastnina ter preprečila kazniva dejanja. Ta skupni ukrep je postal zastarel z začetkom veljavnosti sklepov Sveta 2008/615/PNZ[35], 2002/348/PNZ[36] in 2007/412/PNZ[37], s katerimi so bila določena nova pravila o izmenjavi podatkov osebne in neosebne narave ter druge oblike sodelovanja za vzdrževanje javnega reda in varnosti med pomembnimi dogodki.

(8) Namen Skupnega ukrepa Sveta 97/372/PNZ[38] je bilo povečanje izmenjave informacij in obveščevalnih podatkov med carinskimi organi in drugimi organi kazenskega pregona, zlasti na področju prepovedanih drog. Ta skupni ukrep je postal zastarel z začetkom veljavnosti Akta Sveta 98/C 24/01[39] o pripravi Neapeljske konvencije, na podlagi katerega so bila uvedena podrobnejša pravila o medsebojni pomoči in sodelovanju med državami članicami za preprečevanje in odkrivanje kršitev nacionalnih carinskih predpisov, Sklepa Sveta 2009/917/PNZ[40], na podlagi katerega se je povečala učinkovitost postopkov sodelovanja in nadzornih postopkov carinskih organov z vzpostavitvijo carinskega informacijskega sistema (CIS), ter Sklepa Sveta 2009/371/PNZ, na podlagi katerega so bile Europolu zaupane naloge za namene podpore carinskemu sodelovanju.

(9) Namen Skupnega ukrepa Sveta 98/427/PNZ[41] o primernih postopkih pri vzajemni pravni pomoči v kazenskih zadevah je bila izmenjava primernih postopkov med državami članicami pri izvrševanju prošenj za pravno pomoč v kazenskih zadevah. Ta skupni ukrep je postal zastarel. Nikoli ni bil ovrednoten in je de facto prenehal biti relevanten z začetkom veljavnosti Konvencije o medsebojni pravni pomoči v kazenskih zadevah med državami članicami.

(10) Akt Sveta 1999/C 26/07[42] še vedno velja za osebje, ki se je zaposlilo pri Europolu pred začetkom veljavnosti Sklepa Sveta 2009/371/PNZ. Vendar pa bodo veljavne pogodbe o zaposlitvi kmalu prenehale veljati, zato bodo ti kadrovski predpisi postali zastareli.

(11) Zaradi pravne varnosti in jasnosti bi bilo treba navedene zastarele skupne ukrepe in navedeni akt Sveta razveljaviti.

(12) Ker cilja te uredbe, tj. razveljavitve številnih zastarelih aktov Unije s področja policijskega in pravosodnega sodelovanja v kazenskih zadevah, ne morejo doseči države članice same, ampak se lahko doseže samo na ravni Unije, ta uredba izpolnjuje zahteve načela subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne presega okvirov, potrebnih za dosego navedenega cilja.

(13) V skladu s členom 1 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju te uredbe.

(14) V skladu s členoma 1 in 2 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, ter brez poseganja v člen 4 navedenega protokola ti državi članici ne sodelujeta pri sprejetju te uredbe –

SPREJELA NASLEDNJO UREDBO:

Člen 1 Razveljavitev zastarelih aktov

Skupni ukrepi 96/610/PNZ, 96/699/JHA, 96/747/PNZ, 96/750/PNZ, 97/339/PNZ, 97/372/PNZ, 98/427/PNZ in Akt Sveta 1999/C 26/07 se razveljavijo.

Člen 2 Prehodne določbe

Pogodbe, sklenjene na podlagi Akta Sveta 1999/C 26/07, bo navedeni akt urejal še naprej.

Člen 3

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C 321, 31.12.2003, str. 1.

[2] COM(2014) 368 final, 18.6.2014.

[3] Skupni ukrep 96/610/PNZ z dne 15. oktobra 1996 o izdelavi in vodenju seznama posebnih pristojnosti, spretnosti in strokovnega znanja na področju boja proti terorizmu za lažje proti-teroristično sodelovanje med državami članicami Evropske unije, ki ga je sprejel Svet na podlagi člena K.3 Pogodbe o Evropski uniji (UL L 273, 25.10.1996, str. 1).

[4] Sklep Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (UL L 121, 15.5.2009, str. 37).

[5] Sklep Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 1).

[6] Skupni ukrep Sveta 96/699/JHA z dne 29. novembra 1996 na podlagi člena K.3 Pogodbe o Evropski uniji o izmenjavi informacij o kemičnem profiliranju drog za omogočanje boljšega sodelovanja med državami članicami v boju proti nedovoljenemu prometu s prepovedanimi drogami (UL L 322 z dne 12. decembra 1996, str. 5).

[7] Sklep Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol), UL L 121, 15.5.2009, str. 37.

[8] Konvencija z dne 29. maja 2000, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije.

[9] Skupni ukrep Sveta 96/747/PNZ z dne 29. novembra 1996 o izdelavi in vodenju seznama posebnih pristojnosti, spretnosti in strokovnega znanja na področju boja proti mednarodnemu organiziranemu kriminalu za lažje sodelovanje organov odkrivanja in pregona držav članic Evropske unije, ki ga je sprejel Svet na podlagi člena K.3 Pogodbe o Evropski uniji (UL L 342, 31.12.1996, str.2).

[10] Sklep Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (UL L 121, 15.5.2009, str. 37).

[11] Skupni ukrep Sveta 96/750/PNZ z dne 17. decembra 1996 na podlagi člena K.3 Pogodbe o Evropski uniji o približevanju zakonodaj in postopkov držav članic Evropske unije v boju proti odvisnosti od prepovedanih drog ter o preprečevanju prometa s prepovedanimi drogami in o boju proti njemu (UL L 342 z dne 31. decembra 1996, str. 6).

[12] Konvencija z dne 29. maja 2000, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije in Protokol h Konvenciji, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije (UL C 326 z dne 21.11.2001).

[13] Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami, UL L 335, 11.11.2004, str. 8.

[14] Skupni ukrep Sveta 97/339/PNZ z dne 26. maja 1997 o sodelovanju na področju javnega reda in miru ter varnosti, ki ga je sprejel Svet na podlagi člena K.3 Pogodbe o Evropski uniji (UL L 147, 5.6.1997, str.1).

[15] Sklep Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 1).

[16] Sklep Sveta 2002/348/PNZ z dne 25. aprila 2002 o varnosti na nogometnih tekmah mednarodnega značaja (UL L 121, 8.5.2002, str. 1).

[17] Sklep Sveta 2007/412/PNZ z dne 12. junija 2007 o spremembi Sklepa 2002/348/PNZ o varnosti na nogometnih tekmah mednarodnega značaja (UL L 155, 15.6.2007, str. 76).

[18] Skupni ukrep Sveta 97/372/PNZ z dne 9. junija 1997 na podlagi člena K.3 Pogodbe o Evropski uniji o izpopolnitvi meril ciljno usmerjene kontrole, metode izbiranja itd. in o zbiranju carinskih in policijskih podatkov (UL L 159, 17.6.1997, str. 1).

[19] Akt Sveta 98/C 24/01 z dne 18. decembra 1997 na podlagi člena K.3 Pogodbe o Evropski uniji, o pripravi Konvencije o medsebojni pomoči in sodelovanju med carinskimi upravami (UL C 24, 23.1.1998).

[20] Sklep Sveta 2009/917/PNZ z dne 30. novembra 2009 o uporabi informacijske tehnologije za carinske namene (UL L 323, 10.12.2009, p. 20).

[21] Skupni ukrep Sveta 98/427/PNZ z dne 29. junija 1998 na podlagi člena K.3 Pogodbe o Evropski uniji o primernih postopkih pri vzajemni pravni pomoči v kazenskih zadevah

[22] Konvencija z dne 29. maja 2000, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije in Protokol h Konvenciji, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije (UL C 326 z dne 21.11.2001).

[23] UL C 026, 30.1.1999, str. 23.

[24] XXX

[25] Skupni ukrep 96/610/PNZ z dne 15. oktobra 1996 o izdelavi in vodenju seznama posebnih pristojnosti, spretnosti in strokovnega znanja na področju boja proti terorizmu za lažje proti-teroristično sodelovanje med državami članicami Evropske unije, ki ga je sprejel Svet na podlagi člena K.3 Pogodbe o Evropski uniji (UL L 273, 25.10.1996, str. 1).

[26] Sklep Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (UL L 121, 15.5.2009, str. 37).

[27] Sklep Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 1).

[28] Skupni ukrep Sveta 96/699/JHA z dne 29. novembra 1996 na podlagi člena K.3 Pogodbe o Evropski uniji o izmenjavi informacij o kemičnem profiliranju drog za omogočanje boljšega sodelovanja med državami članicami v boju proti nedovoljenemu prometu s prepovedanimi drogami (UL L 322 z dne 12. decembra 1996, str. 5).

[29] Sklep Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol), (UL L 121, 15.5.2009, str. 37).

[30] Konvencija z dne 29. maja 2000, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije (UL C 197, 12.7.2000, str. 3) in Protokol h Konvenciji, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije (UL C 326, 21.11.2001, str. 1).

[31] Skupni ukrep 96/747/PNZ z dne 29. novembra 1996 o izdelavi in vodenju seznama posebnih pristojnosti, spretnosti in strokovnega znanja na področju boja proti mednarodnemu organiziranemu kriminalu za lažje sodelovanje organov odkrivanja in pregona držav članic Evropske unije, ki ga je sprejel Svet na podlagi člena K.3 Pogodbe o Evropski uniji (UL L 342, 31.12.1996, str.2).

[32] Skupni ukrep Sveta 96/750/PNZ z dne 17. decembra 1996 na podlagi člena K.3 Pogodbe o Evropski uniji o približevanju zakonodaj in postopkov držav članic Evropske unije v boju proti odvisnosti od prepovedanih drog ter o preprečevanju prometa s prepovedanimi drogami in o boju proti njemu (UL L 342 z dne 31. decembra 1996, str. 6).

[33] Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).

[34] Skupni ukrep Sveta 97/339/PNZ z dne 26. maja 1997 o sodelovanju na področju javnega reda in miru ter varnosti, ki ga je sprejel Svet na podlagi člena K.3 Pogodbe o Evropski uniji (UL L 147, 5.6.1997, str.1).

[35] Sklep Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 1).

[36] Sklep Sveta 2002/348/PNZ z dne 25. aprila 2002 o varnosti na nogometnih tekmah mednarodnega značaja (UL L 121, 8.5.2002, str. 1).

[37] Sklep Sveta 2007/412/PNZ z dne 12. junija 2007 o spremembi Sklepa 2002/348/PNZ o varnosti na nogometnih tekmah mednarodnega značaja (UL L 155, 15.6.2007, str. 76).

[38] Skupni ukrep Sveta 97/372/PNZ z dne 9. junija 1997 na podlagi člena K.3 Pogodbe o Evropski uniji o izpopolnitvi meril ciljno usmerjene kontrole, metode izbiranja in o zbiranju carinskih in policijskih podatkov (UL L 159, 17.6.1997, str. 1).

[39] Akt Sveta 98/C 24/01 z dne 18. decembra 1997 na podlagi člena K.3 Pogodbe o Evropski uniji, o pripravi Konvencije o medsebojni pomoči in sodelovanju med carinskimi upravami (Neapeljska konvencija) (UL C 24, 23.1.1998).

[40] Sklep Sveta 2009/917/PNZ z dne 30. novembra 2009 o uporabi informacijske tehnologije za carinske namene (UL L 323, 10.12.2009, p. 20).

[41] Skupni ukrep Sveta 98/427/PNZ z dne 29. junija 1998 na podlagi člena K.3 Pogodbe o Evropski uniji o primernih postopkih pri vzajemni pravni pomoči v kazenskih zadevah.(UL L 191, 7.7.1998, str. 1).

[42] Akt Sveta 1999/C 26/07 z dne 3. decembra 1998 o sprejetju kadrovskih predpisov za zaposlene v Europolu (UL C 26, 30.1.1999, str. 23).